钦定古今图书集成/明伦汇编/氏族典/第269卷 > 王安礼
## 钦定古今图书集成/明伦汇编/氏族典/第269卷 > 王安礼

按《宋史王安礼传》：“安礼，字和甫，安石之弟也。早登科，
吕公弼荐于朝，神宗召对，欲骤用之。安石当国，辞以
为著作佐郎，迁直集贤院，出知润州、湖州，召为开封
府判官，直舍人院，同修起居注。苏轼下御史狱，势危
甚，无敢救者。安礼言：‘自古大度之主，不以言语罪人’。”
轼以故得轻。比进知制诰。彗星见，诏求直言，安礼疏
“左右大臣不均不直，谓忠者为不忠，不贤者为贤，足
以干阴阳而召星变。”帝览疏嘉叹，以翰林学士知开
封府事，立断滞讼。未三月，三狱院及畿赤十九邑囚
系，皆空书揭于府前，辽使过而见之，叹息夸异。帝喜，
特升一阶。元丰四年，拜中大夫、尚书右丞，转左丞。是
时，伐夏不得志，李宪又欲再举，安礼不可。后欲除宪
节度使，安礼又以为不可。徐禧计议边事，安礼曰：“禧
志大才疏，必误国。”及永乐败书闻，帝曰：“安礼每劝朕
勿用兵，少置狱，盖为是也。”久之，以端明殿学士知江
宁府。元祐中，加资政殿学士，历扬、青、蔡三州。绍圣初，
知永兴军。二年，知太原府。卒，赠右银青光禄大夫。